Maksimilijan II, car Svetog Rimskog Carstva

**Maksimilijan II** (31. juli 1527 – 12. novembar 1576) bio je car Svetog Rimskog Carstva od 1637. do 1657, kralj Ugarske, Hrvatske, Češke i Njemačke, te vladar ostalih habsburških posjeda.

Maksimilijan II je bio drugo dijete i najstariji sin cara Ferdinanda I i njegove supruge, Ane Jagelonke.

## Vladavina 
Maksimilijan je došao na vlast poslije smrti oca Ferdinanda I u doba vjerskih sukoba između rimokatolika i protestanata i najveće turske opasnosti za Ugarsku i Hrvatsku. Iako je naginjao protestantizmu, ostao je iz političkih razloga vjeran katoličanstvu. Smatrao je da vladar treba biti iznad svih konfesija. Stoga je nastojao da se rimokatolici i protestanti sporazume, ali bez uspjeha, tako da mu nije preostalo ništa drugo nego da tolerancijom ublažava i smiruje njihove razlike i sukobe. Godine 1571. priznao je protestantskom plemstvu u Austriji pravo na slobodu vjeroispovijesti, ali ne i gradovima, gdje se na taj način protivreformacija koju je bio započeo njegov otac mogla učvrstiti.

Godine 1564, Ivan Sigismund, sin Ivana Zapolje, provalio je iz Erdelja u habsburški dio Ugarske, ali se zbog poplava morao povući. Nastavio je rat protiv bečkog dvora sve do svoje smrti 1570. Nakon njegove smrti za erdeljskog vojvodu izabran je Stjepan Bathory, koji je 1575. postao i poljski kralj oženivši poljsku kraljicu Anu. On je, oslanjajući se na Osmanlije, nastavio voditi antihabsuršku politiku.

## Smrt 
Maksimilijan je umro 1576. Naslijedio ga je sin Rudolf. Na samrti su ga porodica i papinski legat nagovarali da primi sakramente, tj. da se ispovijedi i pričesti. Maksimilijan ih je odbijao riječima: "*Moj je propovijednik u nebu*", čime je jasno pokazao svoje naginjanje ka protestantizmu. Umro je bez sakramenata.

## Ostavštvina 
Maksimilijan je bio razborit i bistar čovjek, te obrazovaniji od svoga oca. Međutim, nije bio podoban za vladara u ono burno vrijeme. On nije mogao nikada jasno i odlučno odrediti ciljeve koje bi slijedio niti odabrati sredstva da ih ostvari. Uvijek se kolebao, pa ga je stoga malo ko volio.  U Njemačkoj ga nisu voljeli ni rimokatolici i protestanti, a u Ugarskoj su gotovo zazirali od njega. Hrvatsku bi za njegove vladavine gotovo posve osvojili Osmanlije budući da je vodio posve defenzivnu i mlaku politiku prema Osmanlijama, da nije bilo odlučnih plemića.

## Potomstvo 
Maksimilijan se 1548. oženio svojom rodicom u prvom koljenu, španskom infantom i austrijskom nadvojvotkinjom Marijom, kćerkom svoga amidže Karla V, i imao s njom sedmero djece: 
* Ana (1549-1580), supruga španskog kralja Filipa II
* Rudolf II (1552- 1612), car Svetog Rimskog Carstva
* Ernest (1553-1595)
* Elizabeta (1554-1592), supruga francuskog kralja Karla IX
* Matija (1557-1619), car Svetog Rimskog Carstva
* Maksimilijan III (1558-1618), nadvojvoda Prednje Austrije
* Albert (1559-1621), holandski guverner

## Preci 
## Vanjski linkovi 
* Rudolf Horvat o Maksimilijanu II

Kategorija:Rođeni 1527.
Kategorija:Umrli 1576.
Kategorija:Biografije, Beč
Kategorija:Carevi Svetog Rimskog Carstva
Kategorija:Kraljevi Njemačke
Kategorija:Kraljevi Češke
Kategorija:Kraljevi Ugarske
Kategorija:Kraljevi Hrvatske
Kategorija:Nadvojvode Austrije
Kategorija:Habsburgovci